Govind Singh av Datia

Govind Singh av Datia (født 1886, død 1951) var fra 1907 til 1948 hersker over staten Datia i India.David Henige: Princely States of India: A Guide to Chronology and Rulers, Bangkok: Orchid Press, 2004, s. 56. Han hadde tittelen maharaja og var den siste herskeren over staten Datia, som ble grunnlagt i 1626. Maharaja Govind Singh etterfulgte sin far, maharaja Bhawani Singh, på gaddien ved dennes død 4. august 1907. 

Govind Singh var dårlig forberedt på å styre, noe britene tilskrev mangel på passende engelsk utdannelse.Fiona Elizabeth Groenhout: Debauchery, disloyalty, and other deficiencies: the impact of ideas of princely character upon indirect rule in central India, c.1886-1946, phd-avhandling, University of Western Australia, 2007, s. 119. Tidlig i sin regjeringstid, i oktober 1910, var maharajaen involvert i en sak som førte til ti drap og selvmord i familien til en betrodd person som hadde forvaltet maharajaens private midler og som var anklaget for underslag. Dette ble sett på som et utslag av tyrannisk vanstyre og fikk britene til å innsette en britisk diwan (statsminister), samtidig som fyrsten ble fratatt makten og sendt i eksil.Groenhout, s. 122–124. Govind Singh fikk i 1914 tilbake makten. Nye kriser fant sted i 1921 og 1941, da britene igjen intervenerte mot det de oppfattet som maktmisbruk og vanstyre forårsaket av et utsvevende liv og alkoholmisbruk. Krisen i 1941 medførte at maharaja Govind Singh ble fratatt det meste av sin makt.

Maharaja Govind Singh var fyrste i en stat der herskeren hadde krav på en salutt på 15 skudd. Han ble titulert hans høyhet maharaja lokendra Govind Singh bahadur. Da Fyrstekammeret ble opprettet i 1921, fikk maharajaen av Datia direkte representasjon i dette. 

Etter Indias selvstendighet i 1947 gikk fyrstestatene i området der Datia lå den 4. april 1948 sammen i De forente stater Vindhya Pradesh.R. P. Bhargava: The Chamber of Princes, New Delhi: Northern Book Centre, 1991 (gjenutgivelse av doktorgradsavhandling fra 1943), s. 318. Den 1. januar 1950 sluttet Vindhya Pradesh seg til India. Govind Singh ble dermed den siste herskende maharaja av Datia. Sønnen Balbhadra Singh ble ved farens død i 1951 overhode for det ikke lenger regjerende fyrstehuset.

 Referanser 

 Litteratur 
 Fiona Groenhout: Moulding the Maharaja: Govind Singh of Datia, kapittel tre i Debauchery, disloyalty, and other deficiencies: the impact of ideas of princely character upon indirect rule in central India, c.1886-1946, phd-avhandling, University of Western Australia, 2007, s. 119-156
 Fiona Groenhout: Educating Govind Singh:  «'Princely character' and the failure of indirect rule in colonial India», Peter Limb (red.): Orb and Sceptre: Studies on British Imperialism and its Legacies, in Honour of Norman Etherington, Monash University ePress, 2008

Kategori:Datias herskere